khistorydata/jeongjo-sjw-relations huggingface dataset:
정조 0년
傳于兪彦鎬曰。晝講正時。以午初初刻進定。
정조 0년
傳于洪國榮曰。差使員守令。察訪。晝講。同爲入侍。
정조 0년
鄭元始啓曰。兵曹判書具善復。依下敎來待矣。傳于鄭元始曰。入侍。郞廳同爲入侍。
정조 0년
黃海監司李性源狀啓。長淵官新化坊居御營軍金長乭里等渰死事。傳于金鍾秀曰。令本道恤典擧行。
정조 0년
平安監司徐命膺狀啓。義州等官古倉等面居軍人申元文等渰死事。傳于金鍾秀曰。令本道恤典擧行。
정조 0년
鄭元始啓曰。守禦使徐命善。有稟達事。來詣請對矣。傳曰。入侍。
정조 0년
傳于鄭元始曰。慈慶堂監董郞廳。入侍。
정조 0년
傳于兪彦鎬曰。藥房提調持加減心腎湯入侍。鄭志儉。同爲入侍。
정조 0년
鄭元始。以都摠府言啓曰。今日入直武藝別監軍兵等。中日試放事。景福宮出去。請出標信。傳曰。知道。
정조 0년
鄭元始啓曰。慈慶堂監董郞廳鄭志儉鄭東協。依下敎來待矣。傳曰。明日入侍。
정조 0년
鄭元始。以都摠府言啓曰。都摠管銀溪君楔。以武藝別監軍兵等。中月試放事。景福宮晝仕出去之意。敢啓。傳曰。知道。
정조 0년
李秉鼎。以備邊司言啓曰。今日本司之坐。有司堂上禮曹參判沈履之。病不仕進。吏曹參判徐浩修。尙不行公。事體誠未安。竝卽牌招。何如。傳曰。允。除衆所共知實病情勢外。不參備堂。亦爲推考。皆令進參。
정조 0년
李秉鼎。以備邊司言啓曰。勅奇不遠。擧行甚急。兩西差員上來守令。倂令當日下送。秋務方殷。民事甚悶。諸道差員。亦爲一體下送。何如。傳曰。允。
정조 0년
李秉鼎。以備邊司言啓曰。慶尙右兵使李性默。黃海水使具以謙。身病俱極難强。屢呈辭狀。曠廢營務。倂許遞。何如。傳曰。允。
정조 0년
兪彦鎬。以禮曹言啓曰。今番山陵及永祐園親祭時儀註。今方磨鍊。而考見禮文及謄錄。則五禮儀拜陵儀喪禮補編享山陵儀。俱無禮畢之文。從前山陵親享儀註謄錄。及宮園式例拜園儀。皆有禮畢之節矣。永祐園親祭儀註。當依前磨鍊。而山陵親祭時。禮畢一節。亦依五禮儀喪禮補編。不爲磨鍊乎。敢稟。傳曰。一從前例磨鍊。
정조 0년
兪彦鎬。以禮曹言啓曰。自前山陵親祭時。局內先陵攝行祭。祭官服色。例以淺淡服烏紗帽黑角帶擧行。而今番山陵展謁節目書入之際。誤書以黑團領烏紗帽黑角帶矣。臣難免不察之失。惶恐待罪。而下吏。則令攸司科治。原單子中。以淺淡服。改付標以入。何如。傳曰。允。卿則勿待罪。下吏亦勿科治。
정조 0년
徐有防。以義禁府言啓曰。因正言姜上疏。慶尙前左兵使崔朝岳。濫殺人命貪饕不法之狀。査實狀聞事。行會矣。卽接慶尙監司李衍祥査啓。則崔朝岳。莅任周年。刑杖太濫。以致多人之殞斃。非理貪饕。若是私用之夥然云。而崔朝岳。時在任所。依例發遣府都事。交龜後。拿來稟處。何如。傳曰。允。
정조 0년
鄭元始。以兵曹言啓曰。今此陵幸時。左邊捕盜大將張志恒。以訓鍊大將。領軍隨駕。右邊捕盜大將李敬懋。以訓鍊都監中軍。領軍隨駕矣。限回鑾間。留都禁衛大將李漢膺。依例權察。何如。傳曰。允。
정조 0년
鄭元始啓曰。因兵曹草記今此陵幸時。左邊捕盗大將張志恒。以訓鍊大將頒軍隨駕。右邊捕盗大將李敬懋以訓鍊都監中軍領軍隨駕矣。限回鑾間留都禁衛大將李漢膺。依例權察事。允下矣。禁衛大將李漢膺。待開門牌招。以爲聽傳敎之地。何如。傳曰。允。
정조 0년
吏曹口傳政事。朴在源爲兵曹正郞。
정조 0년
鄭元始啓曰。兵曹判書具善復。道路看審後。依下敎來待矣。傳曰。兵判。明日入來。
정조 0년
鄭元始。以兵曹言啓曰。今八月二十日。文臣朔試射日次。而陵幸隔宵。不得爲之之意。敢啓。傳曰。知道。
정조 0년
兪彦鎬。以吏曹言啓曰。義禁府啓辭。大逆不道罪人道顯應元。胎生邑。降邑號罷守令事。允下矣。問于漢城府。則道顯應元。竝胎生於慶尙道安東府云。而守令則勿罷事。曾有定奪。安東府使。降爲縣監。何如。傳曰。允。
정조 0년
李秉鼎。以禁衛營言啓曰。今八月二十一日。元陵幸行時。本營軍兵留都事。旣以定奪矣。延和門南營兩處入直軍兵。二十日。以訓鍊都監餘軍前期替代後。本營五哨軍兵出番騎士及標下軍兵等。專屬留都陣。而本營則千摠李文赫。騎士將申潚。把摠趙宅鎭。哨官李鉐。敎鍊官金商彬。騎士二十五人。露梁牙兵三十五名。工匠牙兵五名。兼別破陣二名。率領入直。火藥庫。則哨官吳道容。別破陣六名。兼別破陣六名。率領守直。南別營。則哨官宋光錄。別騎衛二人。工匠牙兵十名。率領守直。昭義門北邊頹城處。則別武士姜壽齊。鄕軍二十名。率領守直之意。敢啓。傳曰。知道。
정조 0년
李秉鼎。以兵曹言啓曰。今八月二十一日。武臣賓廳講書日次。而陵幸相値。不得爲之之意。敢啓。傳曰。知道。
정조 0년
李秉鼎。以兵曹言啓曰。景福宮衛將金尙曾。身病猝劇。無望供職。呈狀乞遞。輪番之任。不宜久曠。改差。何如。傳曰。允。
정조 0년
李秉鼎。以兵曹言啓曰。今此行幸敎是時。侍衛軍不可不點擇以行矣。各番禁軍中。新授馬及病蹇不能致遠之類。依舊例。推移替直。監軍巡將及內巡。今二十日受點人員。二十一日至。竝爲仍察。何如。傳曰。允。
정조 0년
徐有防。以義禁府言啓曰。定配罪人李命彬任希雨李鼎運。中官韓景勛。竝放送事承傳。啓下矣。江原道淮陽府定配罪人李命彬。忠淸道槐山郡仁山驛徒二年定配罪人任希雨。全羅道康津縣屛裔罪人李鼎運。興陽縣定配罪人韓景勛等。放送事。分付各該道臣之意。敢啓。傳曰。知道。
정조 0년
除有防。以刑曹言啓曰。都監今已事畢。還入本曹之意。敢啓。傳曰。知道。
정조 0년
鄭元始。以訓鍊都監言啓曰。今此元陵幸行時。延和門南營入直禁衛軍兵及北二營入直御營軍兵。依前例。令訓局餘軍。前期一日替代。還宮後。還入直事。自兵曹。節目啓下矣。延和門軍一百名。哨官宋漢鼎。南營軍四十名。哨官韓應齡。北二營軍五十名。哨官任道東率領。與禁御兩營軍兵。替代入直。而還宮後。還爲替直之意。敢啓。傳曰。知道。
정조 0년
鄭元始。以御營廳言啓曰。今此元陵幸行時。北二營入直步軍。以訓局餘軍。前期一日替代事。自兵曹。節目啓下矣。今二十日替代。而還宮後。替直之意。敢啓。傳曰。知道。
정조 0년
鄭元始。以義禁府言啓曰。寶城郡守朱重純。拿來。全羅監司狀啓宣惠廳粘目。憑閱處之事。傳旨啓下矣。朱重純時在任所云。依例發遣府書吏。拿來。何如。傳曰。允。
정조 0년
李秉鼎。以禁衛營言啓曰。今八月二十一日元陵幸行時。延和門南營入直軍兵。以訓鍊都監餘軍。前期替代後。仍赴留都陣。而還宮後。以本營軍兵。還入直之意。敢啓。傳曰。知道。
정조 0년
掌令李謙彬啓曰。妖宦壽賢之締結一種嗜利之凶徒。爛熳和通之狀。渠旣明白納招。則豈可一日容貸於覆載之間乎。今此酌處之命。雖出於好生之德意。而三尺至嚴。不可島縣爲奴而止。請大靜縣爲奴罪人金壽賢。依律處斷。又啓曰。洪述海。身爲方伯之任。犯贜之數。至於萬兩之多。道臣旣已査啓。王府亦已議讞。則其在國法。不可容貸也。明矣。今此酌處之命。雖出於我聖上好生之德意。贜律不可不嚴。王法不可不伸。請鏡城府定配罪人洪述海。依律處斷。又啓曰。元義孫。曾於湖南藩任也。其所貪汚。已著於本道査啓。而錢至十萬。米爲二萬。其在懲墨之道。決不可容貸。今此酌處之命。雖出好生之德意。三尺至嚴。豈可定配而止。請東萊府定配罪人元義孫。依律處斷。又啓曰。先正臣宋時烈。綴食文廟。追配廟廷。則前後誣辱先正者。雖不能一一追討。而如尹尙通者。以道峯院任當先正黜享之時。至有藁索曳版之擧。渠身爲士子。若有一分人心。則豈忍爲此。士林之間傳說。至今尙爲之。扼腕裂眦。其在懲惡討凶之義。斷不可以其身故而置之。請故縣監尹尙通。亟施追奪之典。又啓曰。洪龍漢。以麟漢之弟。諂事厚謙。至於約婚。則其聲勢之相援。情迹之相關。推此可知。當此鋤治黨與之時。不可置之於輦轂之下。請副司直洪龍漢。遠地定配。又啓曰。國朝用人。惟在科目。而其試取之不公。莫有甚於乙未五月庭試。榜眼一出。國言喧藉。物情之駭惋。久而未已。其在嚴科場重選擧之道不可以時月之稍久。置而不論。請罷乙未五月庭試榜。尹彝復之犯贜多少。姑舍勿論。其用計幻弄之狀。實終古贜吏。所未有者。朝家懲貪之典。不用於彝復。則其可曰。國有法乎。請鏡城府定配罪人尹彝復。依律處斷。又啓曰。爲奴罪人河翼龍金重得。敢以罔測之說。做作眞諺之書。暗投宮禁之中。欲售危逼之計。究其所爲。萬萬窮凶。決不可一刻容貸於覆載之間。請爲奴罪人河翼龍金重得。亟命王府。拿鞫得情。快正王法。又啓曰。賊翔之妖邪釁累。豈尋常參訪之類。而安大濟之往來其家。旣發渠招。則酬酢之情節。不盡究覈。遽蒙宥釋。此雖由於我聖上好生之德意。論以鞫體。決不可放逐而止。請放逐罪人安大濟。更令王府。拿鞫得情。又啓曰。今番應元父子之凶疏逆腸。實是亘萬古所未有之劇賊。而原其凶疏。專由於權正忱之日記。雖未知辭語之如何。而其弟正欽。乃敢傳示道顯於其兄旣故之後。致有此叵測不道之疏。況其酬酌和應之說。旣發於親問之下。則其在鞫體。宜卽嚴覈得情。請權正欽。卽令王府拿鞫嚴問。又啓曰。若鍊之於應元父子之凶疏。首尾同情之狀。綻露賊招。而終始抵賴。未施當律。揆以王章。失之太寬。請朔州府定配罪人若鍊。更令王府拿鞫得情。又啓曰。李克生前後罪惡。已悉於憲臣之啓。道伯之狀。今此酌處之命。雖出於好生之德意。而其在討凶懲貪之典。決不可容貸也。明矣。請河東府定配罪人李克生。依律處斷。答府曰。不允。
정조 0년
刑曹判書臣李溎疏曰。伏以因山奄過。虞卒已畢。茫茫穹壤。永絶凭依。如臣頑迷。未遂褥儀。忍將何辭。仰譬我殿下廓然靡逮之痛哉。又況變怪層出。凶逆接踵。乃於哀慕不寧之中。親勞訊鞫。玉體之傷損。聖衷之憂惱。勢所必有。臣不勝崩心痛惋之至。因竊伏念帝王之孝。與匹庶有異。盡禮喪祭。戚文兩盡。非不爲懿行美德。而比之繼志述事之大。踐位行事之實。猶屬細故末節。審如是。則今日殿下之所以象德率訓。恢光前烈。以毋負我先大王遺大投艱之意者。顧不在於益懋大業。益闡正義。慮患必加周愼。典章無所撓貳。使國勢有盤石之安。釁孼無可乘之隙哉。嗚呼。臣謹稽先聖王制法之意。嚴密該備。無所偏係。旣有八議議親之典。又有磬于甸人之刑。固未嘗以義而掩恩。亦未嘗以私而廢。仁至義盡。兩不相病者。有如是矣。今以厚謙之極惡大逆。而能免梟街之律。其母之尙貸一息。拖至因山之後者。其於議親之意。固已至矣。而苟其一向涵宥。不加常刑。則是以議親之故。而因廢磬甸之典也。豈不有乖於古聖王法意之重。而亦何以慰一世忠憤之志。解天下後世之議也哉。夫惡有首從。罪有本末。雖以厚謙之天生妖慝。苟無其母之從中煽慫。則必不若是之縱恣無憚。幾乎宗社之傾覆。是則逆謙之爲逆。莫非受旨於其母者。而今乃爵號自如。毛髮不損。其爲典刑之失。姑勿言。禍源未防。餘憂故在。大小疑懼。莫能底定。蓋其糾結有素。怨狠轉深。今雖宮闈廓淸。姦蠧消落。姑莫售其梟心狼毒。而及其時月稍久。事端旣遠之後。外示哀矜可憐之態。內覘夤緣可乘之機。而以我殿下慈覆之仁。亦或終始濡忍。不能斷之以法。則安知無慝謀潛圖。駸駸有向日之憂。而其包藏之凶。終必禍國而後已耶。況今逬置之所。雖係城外。而密邇宮禁。有甚於前。蒼頭豪悍。皆懷怨國之心。雜處閭閻。全無管束之地。嘯聚不逞。募得凶醜。以爲死中之求。則顧計之不生而亦何變之不圖乎。臣念之至此。不覺心骨之俱寒。此其事理頭勢。在所必然。亦非臣之過慮而如是也。臣之向來袖箚。實出於不容緩討之意。而殿下以待公除爲敎。臣於伊時。猶嘆其遲。今則因山已過矣。虞卒已畢矣。而殿下猶且庇護而全保之。末稍處分。只止於占宅城外。灑掃而塗墍之。俾安其寢處。養其兇狠。徒使前後左右之隣比者。無論朝士韋布。擧皆驚撓遑惑。棄家散避。臣愚死罪。粵在重華協帝四罪威服之時。亦豈有此等景像乎。三司之請。久而未格。則百僚之庭籲。斷不可已矣。百僚之籲。又未得準。則草野憂國之士。亦必裹足而請討矣。到此。則殿下雖欲顧戀私恩。曲加全庇。而有不可得矣。伏願殿下。深思長慮。早從三司之請。永杜亂逆之源。以副百官萬民誓不共天之心焉。抑又有一事之敢言者。嗚呼。今日紛紛。都由於洪鳳漢之故耳。頃年私覿時一言。其悖亂威䝱之意。已無一分臣節。而及夫相老載翰諸賊之出。則其凶肚逆節。莫不襲其餘論。此其爲諸賊之前矛。已自十分無疑。而若使麟漢之兇狡猾賊。苟非承藉乃兄之氣勢。陰受乃兄之圈套。則必不能至於是矣。厚賊之包蓄禍心。眼無儲君。苟非附合鳳漢之勢權。倚恃鳳漢之聲援。則亦不敢至於是矣。至若妖雲凶疏之爲先除宮僚。次及儲位之計者。實是窮天地亘萬古所未有之惡逆。而暗地主張。爛熳綢繆者。乃是鳳漢之愛子。則妖雲之疏。鳳漢其敢曰。不知乎。然則近日逆變之層生。世道之壞亂。究其源流脈絡。一則鳳漢。二則鳳漢。而前後鋤治。只從其末葉附枝。略加剿除而已。其根柢窠窟。則依然故在。而方且偃處華軒。坐受恩寵。未論其事理之乖舛。王章之顚倒。苟有舊時部曲之藏形匿影者。漸見朝廷恩禮之不衰。鳳漢自處之如常。更尋舊窟。稍稍團結。則將未知幾箇簡恒。更做出何等妖變。爲國願忠之臣。孰不凜然於是乎。臣伏讀向來鄭履煥疏批下端數句語。幾乎嗚咽而不成聲。噫。其地處之旣如彼。而罪犯之又如此。使我殿下。遲疑却顧於公義私情之間。而兩難放下。貽惱聖衷。此亦關係於國運。而益痛人之無良乃至此耳。蓋其幾年秉軸。剝民戕國。植私蔑公。凡厥所爲。罔非罪惡。則雖無此囮主亂逆之事。當此治化淸明之日。固宜逬逐田里。不使濁亂於朝廷。況此所犯之關係國賊。不容原貸者乎。臣嘗仰體殿下不忍加罪之意。而參之於國人所共必誅之義。酌量公私。粗得一道。殿下苟以一副文字。先將前後罪惡。明白臚列。無小隱護。而特以慰安慈宮之意。懇惻行辭。布謝中外臣民。姑貸肆市之律。錮置郊坰。不使外人交涉。以畢其生。則公議少伸。私分亦全。人心始平。衆疑方釋。向所謂仁至義盡。兩不爲病者。其在是矣。今擧國之人皆曰。有罔赦之罪。殿下亦不曰。無罪。而猶且不加一罰。苟且涵貸。時或遣史官而偕來。降恩旨而慰諭。則其可曰。國有法。而君有綱。亦何以爲爲人臣犯分不忠者之戒哉。顧今大小公議。皆以謂可殺。而臣則只請其錮廢。殿下以謂可恕。而臣則歸之於首惡大憝。固知上下齟齬。兩難孚格。而若其區區思議。懇費斟量。庶不至於全然無義。以我殿下之明聖。亦必有默認而深悟者。則其於末勘惟輕之典。豈或靳持而不賜允。可乎。噫。今日君臣上下之所宜汲汲遑遑。交勵共勉。以圖維新之化者。惟在於恢張聖德。講究治謨。上自涓蠖隱微之間。以至軍國細大之務。莫不切商度。如恐不及。而只緣兩罪未正。衆心疑惑。有若防川旣決而旋壅。伏火乍發而復蘊。上下之情志不孚。國事之泮渙益甚。方來之憂。有不可勝言。臣思之及此。實不勝中夜憂歎。不顧出位之嫌。畢陳其愚忠。伏願殿下留神採擇。則宗社幸甚。近日三司所謂諸賊之未正王法者甚多。而惟此兩賊。實爲根本之憂。心腹之疾。有不容稽忽。且臣職非言官。不必悉數竝論。故先就其大者而略言之。更乞聖慈。俯垂諒察焉。臣受恩罔極。捐脰是期。苟斯言之或出於偏心客氣。而不爲宗國謀。則天必殛之矣。臣無任戰懼屛營涕泣祈懇之至。答曰。省疏具悉。卿之前後疏箚。可見其沐浴之心。予亦有商量者。卿勿辭予焉。
정조 0년
大司成鄭民始疏曰。伏以虞卒旣訖。聖情靡極。縟儀荐擧。睿孝愈光。八域臣民。交切悲喜之忱。仍伏念臣倥倥一措大耳。才非需世。文莫猶人。不足備數於任使之末。而日月之明。誤加偏照。自在宮僚。及叨近密。眷顧之隆深。恩數之鄭重。有非眇末賤品所可承當。噫。知遇之盛。賢哲猶罕。臣是何人。得此古人之所不能得者。天地覆燾之仁。父母字育之德。若專臣身。光寵出常。爵祿踰分。臣誠惶隕感激。不知死所。每於中夜無寐之時。撫念洪造。點檢一身。絲亳皆是河海莫量。隕首結草。未足仰補。惟期辭尊處卑。居寵若驚。上而毋傷則哲之明。下而毋招匪據之誚。以爲不報之報者。是臣區區之心也。顧今所授國子之長。乃是師儒之任。雖在平昔。誠宜博選愼簡。必得年德俱尊。望實兼備者而畀之。況當新服之初。方懋右文之化。舜之敎胄。周之造士。政在今日。而乃以如臣蒙學後生。一朝驟躐。臣若只恃隆渥。都忘己量。揚揚入學宮。抗顔而爲師。則非但公議之不愜。將爲多士之竊笑。臣旣未能有猷而有爲。少圖塵刹之裨。今又若知進不知退。以累淸明之治。則雖萬被誅罰。何以贖辜恩負德之罪哉。不避夷險。陳力就列。卽平日自獻之義。苟其才識之可逮。則何苦辭避。而本末長短。莫逃淵鑑。不待臣言之畢陳。而聖明已燭其不稱之狀矣。反復思量。決難承膺。屢違召命。益增罪戾。玆敢略控文字。冒昧冀籲。伏乞聖上。深惟責任之不輕。俯諒懇款之非飾。將臣職名。亟許遞改。以重公器。以安微分。千萬幸甚。答曰。省疏具悉。爾何必多讓。卽爲察職。
정조 0년
知春秋徐命善疏曰。伏以臣所兼知春秋館事。與監事臣金尙喆。有從娚妹應避之嫌。而昨緣身入闕中。不得不冒昧秪肅。惶愧之甚。終宵耿耿。玆敢略具短章。仰陳當遞之義。伏乞亟命該曹。照例稟處。以存公格。幸甚。答曰。省疏具悉。疏辭。下該曹稟處。
정조 0년
丙申八月十九日。兼春秋張顯慶義禁府啓目。兵曹佐郞金載斗。身爲禁喧。莫重動駕之時。致有雜亂之弊。因傳敎拿處。刑推得情。何如。啓。傳曰。除刑推議處爲良如敎。
정조 0년
丙申八月十九日卯時。上御尊賢閣。都承旨入侍時。都承旨洪國榮。假注書徐龍輔。記注官金鳳顯。記事官卜台鎭。以次進伏訖。上曰。漢城右尹金龜柱。先爲奔哭於魂殿。承候於王大妃殿。晝講同爲入侍事。分付。出榻敎上曰。今日晝講。參贊官。誰也。國榮曰。右承旨當入云矣。命國榮。讀庚子甲辰丁丑勅行時日記。上曰。儀節之間。得無窒礙難便之端耶。國榮曰。甲辰乙丑已行之例。或不無些少同異。而大抵一遵庚子之例。今亦別無大段難便之端矣。上曰。今番使行。皆得竣事還來。又得無病云。甚可幸也。國榮曰。然矣。莫重奏請。皆得竣事。何等慶幸。命退。承史以次退出。
정조 0년
丙申八月十九日午時。上御興政堂。晝講入侍。左右相兵判漢城右尹兵曹正郞守令。同爲入侍時。知事黃景源。特進官李在簡。參贊官李秉鼎。侍讀官沈有鎭。檢討官金觀柱。假注書徐龍輔。記注官金鳳顯。記事官卜台鎭。宗臣雲城君榗。武臣李邦鳳。左議政金尙喆。右議政鄭存謙。兼兵曹判書具善復。漢城右尹金龜柱。兵曹正郞曺遠振。慶尙兵使金英秀。咸從府使李吉培。豐川府使金廷遇。杆城郡守趙德常。陜川郡守金命淳。南平縣監宋持敬。沔川郡守鄭東顯。利仁察訪申愷。銀溪察訪柳明均。金郊察訪李壽岱。居山察訪李奎廷。以次進伏訖。上讀春秋。自古者列國。止深切著明也哉。有鎭。讀自元年春王正月。止意也。上復讀新受音訖。有鎭曰。頃因本館議定。進講冊子。初以周易爲定。今以先朝遺敎。進講春秋。臣則以爲周易春秋。其名雖異。其義則同。周易者。以字劃具天下之理。春秋者。以筆法具天下之理。皆所以明天理正人心。分是非驗吉凶之事也。惟殿下。一句一字。毋或放過。深加留意焉。觀柱曰。適講元年之篇。敢請以元字仰陳矣。元者。乃天地萬物之始。在四時爲春。在人爲仁。無元。何以資始。然元不能獨行其道。必配貞而行。貞者固也終也。今殿下一初之政。亶出於元字之道。有若陽春之藹然。固不待臣等之加勉。而第自古人君之警誡處。惟在始終如一。惟殿下。以元始之德。行貞固之道。終始如一焉。上曰。上下番所陳。俱甚切實。可不體念。景源曰。元字之義。多矣。書曰。月正元日。又曰。元祀春秋。元年之元字。亦從此中來。皆言其日月之始也。如春爲四時之始。仁爲百行之始。其事雖異。其道則一也。以此推之。則人君正心。亦爲修齊治平之始。今當嗣位之始初。進講春秋之元年。惟殿下深加留意於元字之義焉。且春王正月之王字。存億萬代君臣之義。亦爲體念於此焉。上曰。當體念矣。在簡曰。知事春王正月之言。下番終始如一之言。甚好。惟殿下體念焉。秉鼎曰。上番周易春秋參看之言。下番元字貞字之言甚好。伏願深留聖聰焉。上曰。所陳好矣。當體念矣。宗臣武臣亦皆言之。榗邦鳳曰。臣等別無所見矣。經筵先退。命龜柱進前。上曰。今見卿顔。感懷一陪。王大妃殿承候乎。龜柱曰。姑未承候矣。上曰。魂殿奔哭乎。龜柱曰。俄纔入哭矣。上曰。卿則先退。王大妃殿承候。可也。龜柱先退。尙喆曰。近日涼生。聖體。若何。上曰。一樣。尙喆曰。王大妃殿氣候。何如。上曰。一樣。尙喆曰。惠慶宮氣體。何如。上曰。一樣。上曰。今召卿等者。迎勅儀節。不可不預爲講究矣。丁丑年。則設假魂殿。令勅使入哭。今則事面異於丁丑。何以爲之。則可耶。尙喆曰。事面與丁丑有異。似不必設假魂殿矣。上曰。予意亦然矣。尙喆曰。卽接平安監司報狀。丁丑勅行時。以醴酒用之。而今番則旣無酒禁。似與丁丑有異云。此不可不預爲稟定。可以知委各邑矣。上曰。更加商確稟定。可也。命書傳敎曰。旣有句管之事。前備堂蔡濟恭。復差備堂。大臣先退。上曰。中日廳於孝明殿。爲咫尺而每於中日試放之時。砲聲入徹殿內。甚爲悚悶。何以變通則。好耶。善復曰。中日廳試射放時。砲聲徹於魂殿。事甚未安。自今爲始。只射藝爲之。鳥銃則移設於景福宮。而入直摠府堂郞一員出番。本曹堂上一員進去。眼同監試似好。故敢達矣。上曰。依爲之。出擧條上曰。兵判今日進詣永祐園。道路摘奸以來。命書傳敎曰。兵判除辭朝仍佩往來。善復先退。命遠振進前。上曰。本曹有何弊瘼乎。遠振曰。本曹別無弊瘼矣。上曰。兵曹豈無弊瘼之可奏者乎。特敎召問之下。所對極爲沒實。萬萬駭然。命書傳敎曰。兵曹正郞曺遠振。所奏沒實。改差。其代。口傳各別擇擬。命守令進前。命各奏職姓名。上曰。如有弊瘼。其各陳之。諸守令對曰。雖或些少弊端。而別無可以時急仰奏者矣。上曰。下去懋哉。命守令先退。命書傳敎曰。民生休戚。亶係賦稅之均否。經費贏縮。亦在是焉。按道之臣。苟能明白覈實。無以顔私之厚薄而低昂。惟視穡事之登歉而分俵。則雖或優給災結。尙有餘裕。不害爲寧失於益下者也。年分事目。徒爲文具之文具。各道之虛簿瞞報。已成謬例。嗟彼民斯。未蒙實惠。豈非寒心之甚者乎。戶曹啓目。今已啓下。自戶曹。以此一體嚴飭諸道。道臣守令之勤慢。來頭自當有廉探之道。以此預令知悉。另加着意。毋循前套事。分付諸道。又命書傳敎曰。晝講兩司之同爲入侍。卽列聖朝舊例。今日始初晝講。有行公臺諫。而不爲詣臺。亦有詣臺臺諫而又不入侍。此非指揮後來待者。則今日不參兩司諸臺。一竝推考。命退。承史以次退出。
정조 0년
丙申八月十九日申時。上御尊賢閣。藥房提調持湯劑入侍時。提調徐命善。同副承旨鄭元始。假注書徐龍輔。記注官金鳳顯。記事官卜台鎭。醫官慶絢。以次進伏訖。絢進湯劑。上進御。元始曰。戶曹佐郞鄭志儉。依下敎來待矣。上曰。明日入侍事。分付。上曰。惠慶宮進御歸脾湯。十貼加製以入。出榻敎命退。諸臣以次退出。
정조 0년
都承旨洪國榮藥院直。左承旨李秉鼎齋直。右承旨金鍾秀齋宿。左副承旨兪彦鎬齋宿。右副承旨徐有防齋宿。同副承旨鄭元始齋直。注書二員未差。假注書柳孟養藥院直徐龍輔齋直。事變假注書鄭在信仕。
정조 0년
李秉鼎啓曰。今此陵幸時。大駕到陵所後。王大妃殿惠慶宮。問安承旨。當爲進去。何承旨進去乎。敢稟。傳曰。右副承旨進去。
정조 0년
又啓曰。右副承旨徐有防。以吏曹判書李重祜上疏。謂有情勢。陳疏出去。原疏以齋戒。纔已退却矣。卽爲牌招。何如。傳曰。允。
정조 0년
以吏曹判書李重祜牌不進推考傳旨。傳于鄭元始曰。更爲牌招。
정조 0년
鄭元始啓曰。兵曹判書具善復。依下敎來待矣。傳曰。入侍。
정조 0년
以承傳色口傳下敎曰。動駕隔宵。分義道理。焉敢若此。吏曹判書李重祜。參判徐浩修。一竝從重推考。更爲牌招。開陽門仍留。政官入來後。下鑰。牌去來申飭。
정조 0년
傳于鄭元始曰。刑房承旨。與大司憲入侍。
정조 0년
以吏曹判書李重祜牌不進推考傳旨。傳于兪彦鎬曰。更爲牌招。使之隨駕。
정조 0년
傳于李秉鼎曰。一日五招。連事不進。分義所在。不可無飭。吏曹判書李重祜。罷職。
정조 0년
吏曹口傳政事。守宮假承旨望。以許𣷯爲假承旨。
정조 0년
傳于鄭元始曰。留門二更三點太早。以三更一點爲之。
정조 0년
傳于金鍾秀曰。二嚴後。當詣孝明殿展拜。三嚴。親押後入之。
정조 0년
徐有防。以義禁府言啓曰。明日幸行時。各差備都事。當爲備員。出使都事李世聞。令該曹口傳相換。以爲分排之地。何如。傳曰。允。
정조 0년
鄭元始。以兵曹言啓曰。北評事李魯述。身病猝重。旬月之內。萬無起動赴任之望。累度呈狀乞遞。實病旣如是。則不可强令赴任。今姑改差。何如。傳曰。允。
정조 0년
吏曹口傳政事。義禁府都事李世聞。造紙別提李勉基。相換。
정조 0년
徐有防。以義禁府言啓曰。先來軍官金致瑞徐命亮鄭趾彬。畿沿定配事。承傳啓下矣。金致瑞京畿豐德府定配。徐命亮南陽府定配。鄭趾彬通津府定配。以承傳內辭意。具罪目。依例發遣府書吏羅將。押送于各其配所。而鄭趾彬。時未上來云。所到處執捉。仍令押送配所。何如。傳曰。允。
정조 0년
鄭元始。以扈衛廳別將。以留都大臣行判中樞府事李溵意啓曰。臣承命留都。一依兵曹啓下事目。率領三廳扈衛軍官軍士。今日申時。結陣扈衛之意。敢啓。傳曰。知道。
정조 0년
有政。吏批。判書李重祜牌不進。參判徐浩修進。參議未差。同副承旨鄭元始進。吏批啓曰。判書李重祜。牌不進。參議未差。小臣獨政未安。何以爲之。敢稟。傳曰。仍爲之。
정조 0년
以李𡊠爲大司憲。林鼎遠爲大司諫。李在學爲司諫。任濟遠朴宗遠爲掌令。朴天衡爲獻納。閔百寅爲白川郡守。承文副提調單洪國榮。副使單鄭好仁。書題單白景炫。
정조 0년
兵批。兼判書具善復。參判鄭昌聖病。參議柳★入直進。參知洪秉纘病。同副承旨鄭元始進。兵批啓曰。慶尙右兵使黃海水使。今當差出。而擬望之人乏少。未準朔禁軍將及他道守令。竝擬。何如。傳曰。允。
정조 0년
以趙廷藺爲景福將。鄭宇淳爲文兼。李翼鉉爲武兼。金海柱爲黃海水使。李明運爲慶尙右兵使。金纘勳爲黃海監營中軍。沈豐之爲北評事。副護軍李謙彬魚錫齡李獻慶。副司直鄭好仁具㢞金普淳李普溫韓鼎裕李命植鄭晩淳柳義養金魯鎭宋載經。以上單付。
정조 0년
鄭元始。以兵曹言啓曰。今此勅使出來時。平安道補把咸鏡道驛馬四十匹。黃海道補把江原道驛馬三十匹。依前例。卽爲分定。及期入送之意。兩道監司處。撥馬知委。何如。傳曰。知道。
정조 0년
大司憲金魯鎭啓曰。臣見識魯莽。言議骪骳。淸朝風憲之長。自知不稱。而親臨帳殿。義重輿疾。初開法筵。願切陪講。分義雖伸。淟認爲愧。至於向筵史剡之妄有攙論。偶因魯史。未及周思。卽席率口之失。誠無以自解。當遞之義。參倚前衡。勘緘有命。而罪旣犯於違召。合辭方張。而跡又阻於詣臺。致勤問備。自速嚴敎。悚惶之極。無地容措。揆以臺體。宜卽自引。而昨緣日暮。今始來避。所失尤大。以此以彼。其何可一刻仍冒於臺次乎。請命遞斥臣職。答曰。有訝惑者。入侍避嫌。
정조 0년
掌令魚錫齡啓曰。臣之自來情勢。實無冒居臺地之望。而宜遞未遞。至今蹲仍。自顧慙恧。而昨日問備之罰。出於特敎。雖緣僚員之詣臺。未能隨參。其昧然之失。臣亦難免。數日之間。嚴敎荐下。悚惶之極。無地自措。昨緣日暮。今始來避。所失尤大。其何敢一刻晏然於臺次乎。請命遞斥臣職。答曰。勿辭。
정조 0년
掌令李謙彬啓曰。臣全昧臺規。觸事生疎。晝講之兩司入參。未諳有前例。昨日晝講。臣旣詣臺。而不得隨入。致勤問備。惶懍靡措。此莫非矇然之致。豈敢以已蒙薄勘。晏然於臺次乎。昨緣日暮。今始來避。所失尤大。請命遞斥臣職。答曰。勿辭。
정조 0년
司諫李獻慶。獻納李昌漢啓曰。臣等於昨日召牌之下。宜卽趨承。而日前以陪班失錯事引避。雖承勿退待之敎。而第於引儀之命汰。區區私義。終有所難安者。他臺旣皆以此違牌。則臣等處義。亦難自異。果自犯於違逋慢命之科。當此大論方張。懲討日急之時。揆分揣義。惶愧自訟之際。得伏見傳敎下者。以晝講之不參。誨責切嚴。至下問備之命。臣等溺職之罪。誠無以自逭矣。其何敢一刻晏然於臺次乎。昨緣日暮。今始來避。所失尤大。請命遞斥臣職。答曰。勿辭。
정조 0년
吏曹判書李重祜疏曰。伏以臣於見職。夫豈有堪承之望。而怵分畏義。冒昧蹲據。昏謬鈍滯。觸事生疣。早晩顚沛。固已自料。迺者以承旨前望單子事。至有喉院論啓之擧。臣於是。誠不勝瞿然悚恧之至。噫。政望前單。何等嚴重。而不謹典守。搜覓之際。呈納稽滯。若使臣。早能檢飭。下吏擧行慢忽。豈至於是哉。此所以惟允之地。乃有請罪之啓。而問備薄勘。不足以蔽其罪。故又必措辭論列。仰請聖裁者也。雖荷聖度天大。不加何問。而有罪未勘。官職自如。臣心惶愧。益無所措。臣雖無似。職是冢宰。一身去就。亦關四維。而請勘之論。峻發於近密之班。則臣雖欲憑恃寵靈。盤礴不去。其可得乎。以此情踪。轉動無路。昨日口傳之政。旣不得奉行。幸行隔日。陪扈義重。而亦末由進身。虧分闕禮。罪合萬殞。伏乞聖慈。俯賜鑑諒。遞臣之職。勘臣之罪。以昭法紀。以安賤分。千萬幸甚。答曰。省疏具悉。伊時啓辭。職由於前任。該房之做錯。予亦不答。今作休紙。卿其勿辭。卽爲行公。
정조 0년
持平兪彦鏶疏曰。伏以時月易邁。玄宮已扄。如喪之痛。益無逮及。仍念臣千萬夢想之外。忽承非常之恩命。驚惶震越。冒上辭章。陳暴危悃。仰瀆嚴廬。雖其僭踰之極。而尙冀聖明。深念朝家簡選之難愼。俯察微臣情勢之迫蹙。遄收成命。以遂區區之至願。瞻天望日。顒俟兪音之降。終緣誠淺言拙。天心未格。不惟不允其所請。又從以特遣史官。傳宣聖批。辭旨溫諄。奬引過隆。噫。此曠典也。古亦有是否。臣於是。伏讀感泣。兢惶戰惕。益不知所以自容也。臣竊惟爲官擇人。王政之所先。雖微官庶職。尙不可濫授匪人。況此風憲之職。則綱紀之所由立。習俗之所由正也。顧不重歟。方當嗣服之初。百僚勵翼。四方拭目。莫不奔奏先後。仰贊新化。而乃以如臣癃癈空疎者。昇之以萬無可堪之任。申之以前所未有之眷。則將見名器由臣而輕。恩典由臣而䙝。豈不深可惜哉。嗚呼。殿下之所求助者。卽讀書之士。而臣半生科業。曾無經傳之誦念。殿下之所奬臣者。卽問學之實。而臣中年病痼。一任身心之放倒。臣特一無文無學至庸至陋之人耳。讀書問學之目。何嘗彷彿於臣乎。臣之前疏。已暴情實。伏想聖明。必賜照燭。而猶且復加恩遇。有此收召之勤。豈殿下以臣所懇。爲出於飾辭例讓。而有不足鑑納也耶。夫爲臣而盜竊虛名。以欺君父。厥罪罔赧。惟有亟辭誤恩。不浼淸朝。庶可爲自贖之圖也。臣之自知甚明。自量甚熟。實有所自斷於心者。雖復閱月經時。旣無冒出承膺之勢。而況其病情有加無減。添以別症。一倍澌綴。復起爲人。恐無其期。去就一節。已無可論。而臺閣重地。緣臣虛帶。久致瘝曠。益增罪戾。玆敢瀝血申控。伏乞聖慈。特垂諒察。亟允所辭。俾臣得以卒全微分。則實天地生成之澤也。臣無任屛營祈懇之至。謹昧死以聞。答曰。省疏具悉爾懇。向者之批。鏧悉予意。冀廻遐心。巽章又到。控辭愈摰。悵焉于中。曷可言喩。爾之夙契道關。潛究學海。造詣之工。義理之精。固所深知。非爲偶聞。爾何一向過辭至此之甚乎。且爾章中科業云云。良亦過矣。如退栗之道學。獨非科目中人乎。予意固當諭於爾弟。而爾其俟小間。從速登道。以副予側席之望焉。仍傳曰。此批答。遣史官傳諭于持平兪彦鏶處。
정조 0년
丙申八月二十日辰時。上御尊賢閣。兵判入侍時。兼兵曹判書具善復。同副承旨鄭元始。假注書徐龍輔。記注官金鳳顯。記事官卜台鎭。以次進伏訖。上曰。兵判道路。看審以來乎。善復曰。道路看審。則極爲平坦矣。上曰。驛馬分把外。餘馬爲幾匹。善復曰。餘馬爲二十二匹矣。上曰。今番所把驛馬。皆何如。善復曰。各道馹騎之設置。法意甚重。時急傳命與陵幸時補把馬抄上。事體緊重矣。今番三道補把馬點視。則黃海道驛馬。僅可入把。忠淸江原兩道驛馬。俱是疲劣。事當論罪。而諸驛察訪。一時遞易有弊。自朝家飭勵本道道臣。嚴飭各驛。事甚便當。忠淸江原兩道道臣。推考。何如。上曰。依爲之。出擧條善復曰。本曹兩驛馬。則輪番闕外。時急傳命擧行等節。尤倍於外驛。當初設始之時。劃給良田美畓。專爲養馬之需矣。近來紀綱漸弛。奸僞百出。或相換馬位畓。或有勢作者。不給稅穀。故驛卒輩將至於難保之境。責立馬匹。從此疲劣。誠非細憂。該色郞廳李頤祥。精詳綜核。待秋成發遣畓驗。査得奸僞。捄弊其本。事甚便宜。惶恐敢達。上曰。依爲之。出擧條善復曰。以軍器寺事仰達矣。勅使出來後。例有雕羽求請。故自本寺。各道監兵水營。分定雕羽價本布。出給貢人。預備以待。自是前例。辛巳年。因北道御史陳達。姑勿分定。以前遺在需用事。命下。而前遺在。則年久無餘存。今番勅行。不可不備待。故昨日閤外。議于右議政。則兩西以勅行沿路。例不入云。北關關東。今年有水災除減。其外各道。依例分定。預待爲宜云。敢此仰達。上曰。議于左相爲之。可也。出擧條善復先退。命書傳敎曰。陵幸時騎馬。雖中官掖隷。皆以驛馬立把。而承史皆自持馬。雖未知前例之昉於何時。而如以外朝而不爲磨鍊。則問安承旨。亦騎驛馬。可知非不必內侍然後。始乘驛馬也。此後承史。皆乘驛馬。今番單子。雖未啓下以兵判所奏餘馬二十二匹中。立把事。分付。此是微事。而以附予禮待近密之意。以此定式擧行。上曰。兵曹參判及大司成入侍。賤臣承命而出。與兵曹參判鄭昌聖。大司成鄭民始進伏。上曰。俄聞兵判所奏。各道補把馬。俱甚疲劣云。入直堂上於闕外。一一點視。可也。昌聖。承命退出。上曰。二十六日。儒生殿講。當以二十五日朝食堂到記爲之。國子長。以此知悉擧行。可也。命書傳敎曰。大司成旣承下敎。而不可淆雜。二十六日儒生殿講。以二十五日朝食堂到記。爲之事。分付。上曰。掌議朴鎤李唐白。竝解停。出榻敎民始先退。命書傳敎曰。三嚴後。便殿乘輿。詣孝明殿展拜。親押於崇政月臺。由崇政門進發。禮兵房知悉。以此擧行。命書吏判批。命書傳敎曰。吏判批下。今則固無撕捱之端。牌招察任。又命書傳敎曰。動駕時侍臣。不可不備。諸臺推考。亦已屢矣。所失非細。似難冒據行公。諸臺一竝遞差。政官卽爲牌招開政。待下批。牌招察任。命退。承史以次退出。
정조 0년
丙申八月二十日巳時。上御尊賢閣。刑房承旨大司憲同爲入侍時。大司憲金魯鎭。同副承旨鄭元始。假注書徐龍輔。記注官金鳳顯。記事官卜台鎭。以次進伏訖。魯鎭曰。臣見識魯莽。言議骪骳。淸朝風憲之長。自知不稱。而親臨帳殿。義重輿疾。初開法筵。願陪講。分義雖伸。淟認爲愧。至於向筵史剡之奏。卽臣之不當妄論者。而偶仍魯史。未及周思。卽席率口之失。誠無以自解。當遞之義。參倚前衡。勘緘有命。而罪旣犯於違召。合辭方張。而跡又阻於詣臺。致勤問備。自速嚴敎。悚惶之極。無地容措。揆以臺體。宜卽自引。而昨緣日暮。今始來避。所失尤大。以此以彼。其何可一刻仍冒於臺次乎。請命遞斥臣職。上曰。昨日問備。以其講筵事。而卿之避辭。引爲史官事。此予俄所訝惑者。聞卿筵奏。始知卿引義之端。卿雖以此自引。予則以爲如卿等者。欲論史事。必當十分斟量而後發。向日卿所啓之後。益知其史官之不可不擇。勿辭。亦勿退待。出擧條魯鎭先退。元始曰。臣待罪玉署時。春坊玉堂所存書冊。考出。而姑無藏置處。何以爲之乎。上曰。承宣之意。何如。元始曰。臣意則玉堂有數間空間。若合壁藏置。則似好矣。陵幸後。更爲稟定區處。可也。命退。承史以次退出。
정조 0년
丙申八月二十日午時。晝茶禮陪祭入侍時。右承旨金鍾秀。左副承旨兪彦鎬。右副承旨徐有防。同副承旨鄭元始。假注書徐龍輔。記注官金鳳顯。記事官卜台鎭。以此陪進。上具衰服。出齋殿。詣孝明殿東階板位上。西向立。贊儀讀笏記。上行晝茶禮。儀註上同上還齋殿。諸臣以次退出。
정조 0년
丙申八月二十日未時。上御尊賢閣。藥房副提調持湯劑入侍時。副提調洪國榮。假注書柳孟養。記注官金鳳顯。記事官卜台鎭。醫官慶絢。以次進伏訖。絢奉湯劑進前。上進御。命書兪彦鏶疏批。上曰。屢次敦召山林。無一翻然者。予甚憂悶。國榮曰。古語有曰。精誠所到。金石亦透。殿下若以誠意招筵。則豈有不來之理。大抵旌招。禮雖過矣。誠或不足。伏願留意於聖念。上曰。此莫非予誠意淺薄之致也。知申所陳。可謂頂門一針。可不體念。上曰。景慕宮上樑文。果善作。其文學之優餘。於此可知矣。國榮曰。金鍾秀。博識善文。素有名稱矣。命書傳敎曰。景慕宮上樑文製進。承政院右承旨金鍾秀。豹皮一令面給。出傳敎命讀公事訖。命退去。諸臣遂退出。
정조 0년
丙申八月二十日申時。上御尊賢閣。禮房承旨兵判。同爲入侍時。兼兵曹判書具善復。右承旨金鍾秀。假注書徐龍輔。記注官金鳳顯。記事官卜台鎭。以次進伏訖。上曰。驛馬更爲點視乎。善復曰。點視則江原忠淸兩道驛馬。極爲疲劣矣。命書傳敎曰。馬政不特有國之重事。至於驛馬傳通。命令所係非細。挽近以來。全不成樣。定差員領來立把之馬。若是疲劣。則餘馬之亦然。推可知也。設置郵官之意。何在。猶屬令前。姑不嚴勘。來後若復未見修擧之勅。該道道臣。該驛察訪。難免重繩。以此令兵曹各別嚴飭。身爲按道之臣。此等小事。若是不察。不可無警。忠淸監司徐有臣。江原監司金夏材。一竝緘辭。從重推考。又命書傳敎曰。景慕宮正堂上樑文。旣已撰出。承旨兪彦鎬書進。命退。承史以次退出。
정조 0년
都承旨洪國榮藥院直。左承旨李秉鼎坐。右承旨金鍾秀坐直。左副承旨兪彦鎬坐。右副承旨徐有防坐。同副承旨鄭元始坐直。注書二員未差。假注書柳孟養病徐龍輔病。吳泰彦仕直。事變假注書鄭在信仕。
정조 0년
貞顯王后忌辰齋戒。
정조 0년
大駕詣元陵入齋室後。政院玉堂藥房口傳問安。答曰。知道。
정조 0년
大駕詣永祐園。入齋室後。政院玉堂藥房口傳問安。答曰。知道。
정조 0년
傳于鄭元始曰。軍士房。持今日路中擊錚人供辭。明日入侍。
정조 0년
鄭元始啓曰。二十四日頒敎文。當爲製進。藝文提學鄭履煥。待明朝牌招。以爲製進之地。何如。傳曰。允。
정조 0년
丙申八月二十一日巳時。上詣陵所展拜後。酌獻禮親祭入侍時。都承旨洪國榮。左承旨李秉鼎。右承旨金鍾秀。左副承旨兪彦鎬。右副承旨徐有防。同副承旨鄭元始。假注書柳孟養徐龍輔。記注官金鳳顯。記事官卜台鎭。以次陪進。上具衰服。出齋室。乘輿詣紅箭門外。降輿入紅箭門。上曰。右承旨左副承旨。分詣六陵。奉審以來。上就板位上。俯伏哭。承史皆哭。上止哭四拜。上曰。左相御將漢城右尹。入侍。孟養承命而出。與左議政金尙喆。御營大將金漢耆。漢城右尹金龜柱。進前。上詣陵上奉審。上曰。相地官。入侍。賤臣承命而出。與相地官金基良柳東亨。進前。上曰。山勢以次奏之。尙喆曰。後面屹立。是乃主山。左邊之山卽靑龍。右邊之山卽白虎。直前高山。是爲案山。其氣勢之雄。形局之壯。雖以凡眼看之。實是萬古大地矣。上曰。相地官。亦各奏之。基良東亨曰。龍虎均適。水法相合。允是極吉之地矣。上還詣板位上。行酌獻禮。詳見儀註上還齋室。命都承旨入侍。國榮龍輔鳳顯台鎭。進伏。命書傳敎曰。守陵官恩彦君裀加資。山陵員役。或木一疋。或布一疋。分等賜給。又命書傳敎曰。元陵守護軍事知守僕。崇陵守護軍。顯陵守護軍。穆陵守護軍。徽陵守護軍。惠陵守護軍。香室守僕。奉常寺書員熟手邊首。各木一疋賜給。命退。承史以退出。
정조 0년
都承旨洪國榮藥院直。左承旨李秉鼎坐。右承旨金鍾秀坐。左副承旨兪彦鎬坐直。右副承旨徐有防傳旨踏下。同副承旨鄭元始坐直。注書二員未差。假注書柳孟養病徐龍輔病吳泰彦仕直。事變假注書鄭在信仕。
정조 0년
藥房都提調臣鄭存謙。提調臣徐命善。副提調臣洪國榮啓曰。日吉辰良。展禮陵園。仰惟孝思。益復如新。伏未審晨夜勞動之餘。聖體。若何。今日臣等。率諸御醫。趁早入診。詳察聖候爲宜。王大妃殿氣候。何如。惠慶宮氣候。何如。臣等不勝區區憂慮。敢來問安。竝此仰稟。答曰。知道。大妃殿惠慶宮。氣候。一樣矣。
정조 0년
元陵擧動翌日。大殿王大妃殿惠慶宮中宮殿。政院玉堂口傳問安。答曰。知道。大殿朝廷二品以上六曹堂上兩司長官單子問安。答曰。知道。
정조 0년
李秉鼎啓曰。右副承旨徐有防。今日病不仕進。卽爲牌招。何如。傳曰。允。
정조 0년
以右副承旨徐有防牌不進罷職傳旨。傳于李秉鼎曰。只推。更爲牌招。
정조 0년
以右副承旨徐有防再牌不進罷職傳旨。傳于兪彦鎬曰。只推。更爲牌招。
정조 0년
鄭元始。以都摠府言啓曰。今日入直內三廳武兼禁軍及軍兵等。當爲中日習射。而國忌相値。不得爲之之意。敢啓。傳曰。知道。
정조 0년
傳于金鍾秀曰。改建堂上來待。
정조 0년
金鍾秀啓曰。改建堂上具允鈺。依下敎來待矣。
정조 0년
傳于兪彦鎬曰。坐直承旨。與藝文提學。改建堂上。入侍。
정조 0년
傳于鄭元始曰。兵房承旨。持擊錚供辭入侍。
정조 0년
以備忘記。傳于兪彦鎬曰。予當言於今日廷臣矣。不肖孤露。依以爲命者。卽我慈宮。則慈宮近日水剌不進。寢睡不安者。凡今幾日。雖欲仰慰。予亦無語。奉朝賀。擧兵犯闕乎。暗室謀逆乎。予之所以前後辭敎。皆出於扶公議寓私恩。斟酌於天理人情者。而必曰。置法者。抑何意義。非徒不識予意。誠不識道理。萬古天下。寧以國王外祖。輕加死罪之理乎。大小諸臣知悉。
정조 0년
洪國榮啓曰。諸承旨。有稟達事。來詣請對矣。
정조 0년
洪國榮啓曰。諸承旨。更爲請對矣。傳曰。入侍。
정조 0년
傳于鄭元始曰。都承旨入侍
정조 0년
鄭元始。以兵曹言啓曰。隨駕將校軍兵各差備等。犒饋。依定奪。以乾物。今日分給之意。敢啓。傳曰。知道。
정조 0년
丙申八月二十二日辰時。上御尊賢閣。都承旨入侍時。都承旨洪國榮。假注書吳泰彦。記注官金鳳顯。記事官卜台鎭。以次進伏訖。上曰。今番駕前擊錚。爲幾張耶。注書出去。問于該房。賤臣泰彦。承命出來。知入還奏曰。合爲八張云矣。上命出。上言軸曰。此則各道諸人上言也。注書分等計數以入。又承命區別各道分秩計數。則合爲八十五張矣。以此仰奏。上曰。藥房都提調提調入侍。出榻敎鳳顯承命出去。都提調鄭存謙。提調徐命善。醫官方泰輿慶絢吳道炯徐命緯。以次進伏。存謙曰。昨日夜深還宮。聖體。若何。上曰。一樣矣。存謙請診候。上曰。置之。卿自前有奉審元陵乎。存謙對曰。當初占陵時。與摠護使同往奉審。其穴脈奇妙。來龍宏壯。地師以爲勝於健元陵矣。上曰。楊州以陵寢奉安之地。本州之民偏苦。宜有軫恤之道矣。存謙曰。然矣。上曰。今月殿講。已有定日。講通者。雖付於初試。而諸生欲爲之耶。對曰。然矣。今則初試。亦爲緊重矣。上命退。諸臣以次退出。
정조 0년
丙申八月二十二日未時。上御尊賢閣。同副承旨入侍時。同副承旨鄭元始。假注書吳泰彦。記注官金鳳顯。記事官卜台鎭。以次進伏訖。上曰。副提調。持加減心腎湯入侍。出榻敎副提調洪國榮。醫官慶絢。持湯劑進伏。上進御。上曰。駕前擊錚及上言罪人。放送。出榻敎上曰。注書出去。勅使儀軌取入。賤臣泰彦。承命出來取入。諸臣以次退出。
정조 0년
丙申八月二十二日申時。上御尊賢閣。諸承旨請對入侍時。都承旨洪國榮。左副承旨兪彦鎬。同副承旨鄭元始。假注書吳泰彦。記注官金鳳顯。記事官卜台鎭。以次進伏訖。國榮奏曰。俄下備忘記。一句語似甚過矣。彦鎬曰。雖有卽爲頒布之下敎。而絲綸之上。恐涉太過。冀蒙裁處。敢有所稟矣。上曰。實非過中之語也。國榮曰。今此下敎。雖出於我聖上至心苦意。而文字之間。不宜如是。抹去數句。似好矣。上曰。所奏如此。依所稟抹去也。諸臣以次退出。
정조 0년
丙申八月二十二日戌時。上御興政堂。藝文提學。改建堂上。同爲入侍時。藝文提學鄭履煥。改建堂上具允鈺。坐直承旨兪彦鎬。假注書吳泰彦。記注官金鳳顯。記事官卜台鎭。以次進伏訖。上命履煥。讀所撰頒敎文讀訖。上亟稱善製。特賜御批。命書傳敎曰。代撰辭命。幾皆善作。而觀此頒敎文撰出句語。亦有警發者。敎文製進。藝文提學鄭履煥。特賜大鹿皮一令。履煥退出。上下詢允鈺曰。景慕宮役事。至何境耶。允鈺曰。方築基址。而似難速成矣。上曰。景慕宮擧動後。仍設庭試爲計。若退定科日於晦間。則可能畢役於其前否。允鈺曰。然則庶可及矣。上命書傳敎曰。庭試會試重試會試。皆以來月晦間。改擇日以入。卽令分付諸道。俾武士無曠日遲待之弊。允鈺退出。上命彦鎬。讀各人等上言。上命書傳敎曰。任徵夏事。別無持難之端。特許其子上言內所請。伸雪丹書事。分付該府。上曰。觀此上言。宜有參恕之道。昌城府定配罪人沈鈗。機張縣定配罪人尹慶龍。竝放送。出傳敎又命書傳敎曰。駕前擊錚。雖有古例。當此人不畏法之時。決不可一味猥雜。不嚴於堂陛。而至於固城民人事。雖非民人之上言。予之曾所爲駭者。所謂道掌池重明。一自失利安岳。而肆惡於代受之固城。其所作弊。不一其端。不待上言中。每卜二斗租三錢錢事而知之者。不可不嚴査重勘。以戢諸宮房道掌。此是每欲下敎而未果者。此上言。下該曹。該道掌。待明朝査問取服後。啓聞嚴處。龍洞宮上文書。亦爲推來考閱。以爲從公之地。重明如已物故。以生存人中稍有知識者捧招。推此觀之。諸宮房道掌之作挐外邑。侵漁小民。罔有紀極之狀。如在目中。其令諸道監司。廉問列邑。隨聞見。卽爲狀聞。不特宮房有道掌。各司亦有此等之弊。以今番耆老所事。亦可推知。亦令監司。一體査問狀聞事。下諭諸道。命退。諸臣以次退出。
정조 0년
都承旨洪國榮藥院直。左承旨李義翊坐直。右承旨李秉鼎坐。左副承旨金鍾秀坐。右副承旨兪彦鎬坐。同副承旨鄭元始坐直。注書二員未差。假注書柳孟養病徐龍輔病吳泰彦仕直。事變假注書鄭在信仕。
정조 0년
又傳曰。右副承旨徐有防。踏下勿施。卽爲牌招入直。
정조 0년
以備忘記。傳于鄭元始曰。昨日所下備忘記中辭敎。雖有斟量者。而在儒生處義。則豈敢晏然哉。太學首善之地。賢關多士所館。捲堂與否知入。
정조 0년
洪國榮啓曰。左承旨馳詣社稷奉審事。命下矣。左承旨李秉鼎。今日病不仕進。卽爲牌招。何如。傳曰。允
정조 0년
傳于李秉鼎曰。奉審承旨竝入侍
정조 0년
洪國榮啓曰。以館學儒生疏批。有稟達事。來詣請對矣。傳曰。入侍。
정조 0년
傳于鄭元始曰。兵房承旨入侍。
정조 0년
兪彦鎬。以吏曹言啓曰。新除授成均館學正金璞。除拜後過限未上來。依例罷職。何如。傳曰。允。
정조 0년
鄭元始。以禮曹言啓曰。庭試會試重試會試。皆以來月晦間。改擇日以入事。命下矣。卽令日官推擇。則九月晦前。連値拘忌。設場吉日。無以分排。不得已以十月初旬內推擇。而庭試殿試。來十月初一日。文武官重試。同月初三日。庭試文武科及重試放榜。同月初九日巳時爲吉云。以此日時擧行。何如。傳曰。允。
정조 0년
又以禮曹言啓曰。景慕宮奉安吉日。令日官推擇。則來九月三十日辰時爲吉云。以此日時擧行。何如。傳曰。允。
정조 0년
兪彦鎬。以司譯院言啓曰。告訃奏請使臣。旣已準請。勅使。匪久出來。在前如此之時。以回還行中譯官。差定勅行差備。多有其例。今亦依此例。擇其中可合者四人。留灣等待。以除廚傳之弊。而其餘七人。自京擇差。儐使下去時。使之帶去。何如。傳曰。允。
정조 0년
鄭元始。以御營廳言啓曰。依定奪隨駕將校軍兵等處。乾犒饋分給之意。敢啓。傳曰。知道。
정조 0년
又以義禁府言啓曰。昌城府定配罪人沈鈗。機張縣定配罪人尹慶龍等。放送承傳啓下矣。竝放送事。分付各該道臣之意。敢啓。傳曰。知道。
정조 0년
兪彦鎬。以忠勳府言啓曰。本府書寫忠義衛康璛瓜滿。代忠義衛吳彦哲差下。依例以假郞廳稱號。何如。傳曰。允。
정조 0년
領敦寧金陽澤疏曰。伏以。孝明殿虞卒。倏焉已過。率土同悲。矧我殿下。嚴廬哀戚。新陵展謁。攀慕之慟。想益罔極。日前延福殿上號。景慕宮上諡。次第告成。邦禮維新。聖孝彌光。竊伏聞間者凶孼。又出親訊之下。罔測不道之逆。亘古所無云。王章雖幸快伸。聖懷其當。何如。國家連値多事。百僚奔走。而顧此滓穢之蹤。進身無路。獨未效臣職之當爲。罪戾層積。靡所容措。仍伏念臣前後所遭。一節加於一節。終致合辭請罪之擧。伏蒙聖慈。暫施薄罰。旋卽特敎。給牒敍用。職名縻身。隆天鉅海。未足以喩此恩渥。闔門攢手感泣。蓋伊時事臣之初疏。只陳訟愆之義。未暇及他。衆議紛紜。傳說不一。臣於此。若不陳暴衷悃。則日月之明。亦何以悉燭乎。臣常稔聞逆翔之傾邪危險。得志必禍人家國。每深惡痛嫉。視之如讎。及其凶書一出。受兩賊陰嗾。翦除翻覆之密計。綻露無餘。神人胥憤。莫不欲食肉而寢皮。臣忝在大官。日企此賊復拿。仰贊天討。逮夫帳殿親臨時。臣積瘁添病。堇堇扶舁。參鞫終夕。未敢暫休。徹夜按獄。廢食而氣薾。眩作而神昏。如墜烟霧。旣未能詳閱文案。又未能審諒律名。冥迷中終底大段謬錯。莫非臣罪厄湊泊之致。迄今悚懍。寢夢猶驚。所可痛惋者有之。昨年冬。諸大臣入侍大朝。請討此賊。而臣以原任齊籲。先斥其亂倫之累。仍討凶逆之罪。言之頗力。今乃以時任治獄坐。於病昏不察。事端滾翻。卒不免見斥於不嚴討之科。思之痛心。寧欲無生。從玆以往。唯宜屛跡田間。閉門省愆。涵濡聖世生成之澤。是臣區區之願。敢將瀝血之懇。兼請闕禮之辜。伏乞俯垂鑑諒。亟命鐫遞臣官銜。仍治臣孤恩不職之罪。以肅朝綱。以靖私義。不勝幸甚。答曰。省疏具悉卿懇。卿之無他。業已知之。至於相職之乍罷旋敍。欲伸卿廉防。於卿毫無難安之端。卿其勿辭。卽爲造朝。用副予意焉。
정조 0년
正言尹光昇疏曰。伏以。流序遄邁。因山奄過。虞卒已畢。以聖人出天之孝。曷任哀慕之情。臣於前月。爲伸哭辭之禮。趨詣郊送之班。誠缺褥蟻。慟切攀烏。乃於朔祭翌日。忽聞老母落傷之報。蒼黃馳歸。焦遑湯焫。此際伏承除旨。以臣爲司諫院正言。繼而有馹召之命。病母開顔。寒畢生輝。嗚呼。當一初淸明之治。受聖朝耳目之寄。是何等恩渥。是何等榮輝。況今凶逆層生。典章克擧。梟獍鬼魅之隱伏醞釀者。次第畢露。昭布中外。此誠宗社再安之慶。朝野底淸之會。凡在含生。莫不忭祝。而第亂根妖蘖。猶未盡除。合辭致討。尙靳一兪。臣亦有一段秉彝之天。豈不願卽日登途。挺身張目。以效沐浴之義。而顧臣老母重被跌傷。瘀血攻心。多日調治。少無分減。兼以泄痢。寒熱交作。飮啖全却。篤老元氣。奄奄若不保頃刻。臣欲離捨趨召。則誠非人子之所可忍。若惑逋慢違命。則亦豈臣分之所敢安。臣情到此。其亦窮且慼矣。臣旣有此至苦至切之情。含忍而不自陳暴。則日月雖明。亦何以俯燭乎。臣母年今七耋。貧窮所祟。長委床笫。其扶將而藥餌之者。孑然臣一身耳。臣之亡兄故文學臣光暹。昔縻從班。旅食京邸。病未反面。遽以櫬歸。臣母用是驚悼。仍成痼疾。每爲臣憫其遠遊。臣亦傷親心之切悲。憂母側之無人。除非公私大事。未敢輕易入都。而每誦古人事君日長。事親日短之語。未嘗不怛焉反顧。惕然自疚。雖使無目下切急之私。固不可曠日離側。從宦京洛。況今母病諸症。萬無時月差復之望。去就一節。尤無可論。伏惟聖化方新。孝理是先。如臣情理。苟蒙垂察。則想不待臣辭之畢。而有以諒恕而哀憐之矣。謹從縣道。猥陳衷懇。伏乞天地父母。俯鑑臣煎迫之情。亟賜鐫免。俾便救護。仍治臣違傲之罪。以昭法紀。以安私分焉。臣方請急之不暇。豈宜贅陳他說。而第今番諸逆。亘古所無。固宜殄滅無遺。而天綱太恢。典憲久稽。義理由是而或晦。關和由是而或墜。臣竊憂之。伏願聖明。廓揮乾斷。亟從諸臣之請。以伸國法。以洩輿憤。千萬幸甚。答曰。省疏具悉。爾其勿辭。救護母病。
정조 0년
知春秋洪樂性疏曰。伏以。臣所帶春秋之任。與監事臣鄭存謙。有親査應避之嫌。宜卽仰請遞改。而初奉除旨於敦匠在外之時。乃於復命入闕之日。未免冒肅。矇未覺察。今始仰瀆。臣誠慙悚。無所逃罪。伏乞亟命該曹。照例變通。仍治臣罪。以肅朝綱。不勝幸甚。答曰。省疏具悉。疏辭。下該曹稟處。
정조 0년
傳于鄭元始曰。判尹明日入侍。
정조 0년
丙申八月二十三日巳時。上御尊賢閣。承旨入侍時。同副承旨鄭元始。假注書吳泰彦。記注官金鳳顯。記事官卜台鎭。以次進伏訖。上曰。戶曹郞廳入侍。出榻敎賤臣泰彦。承命出來。與戶曹郞廳鄭志儉。偕入進伏。上出慈慶堂圖紙。使志儉點標間架窓壁。依此爲之事。分付。志儉退出。上曰。都承旨入侍。都承旨洪國榮進伏。上命書傳敎曰。先正文正公宋時烈賜祭事。旣有下敎。祭文。令藝文提學鄭履煥製進。上曰。他承旨進去藥房。使醫官。持進湯劑。醫官慶絢。持加減心腎湯進伏。上進御。上曰。左承旨馳詣社稷。右承旨馳詣宗廟永寧殿。奉審諸執事進排官。摘扜以來。出傳敎諸臣以次退出。
정조 0년
丙申八月二十三日午時。上御尊賢閣。奉審承旨入侍時。左承旨李秉鼎。右承旨金鍾秀。假注書吳泰彦。記注官金鳳顯。記事官卜台鎭。以次進伏訖。秉鼎奏曰。臣奉命敬審社稷。祭物祭井皆精潔。諸執事進排官。亦無頉矣。鍾秀奏曰。臣奉命敬審宗廟永寧殿。祭物祭井皆精潔。諸執事進排官。亦無頉矣。秉鼎先退。上命鍾秀。書傳敎曰。華陽書院致祭時。右副承旨進去。萬東廟懸板。當親書。孝廟御札帖跋文。亦已親製親書。受香日。同爲齎去事。知悉。又命書傳敎曰。聞副提調所奏。此關係三百年紀綱。取才。卽一國試。旣備參副試官。則幺麽醫官。焉敢偃然。而不病而稱病。有若角勝於提調者然乎。前此內局。或有區區於此輩之習。而到今思欲振勵之時。復焉敢更售前習。不畏士大夫若是之甚乎。已開之坐起。以首醫而不得設行。已萬萬駭然。非徒此也。年來本局之前所未有之例。多自創出。蔘劑之弄奸。本是一律。則渠爲首醫之後。不但爲宮房爲然。以至文女名以幾貼劑藥。以生材送之。還以生材捧之。況生材禁令。尤何等嚴截其間瑣瑣之事。不必下敎。此外廷。何以知之。月前還屬。雖出念舊之意。而猶有持難者此也。渠之善事旁側。自類亦當知之。不可以年老而一味曲恕。首醫方泰輿。刋名仕版。勿屬內醫院事。分付。又命書傳敎曰。明日便殿乘輿詣孝明殿展拜。參朝上食後臨殿。初嚴依此磨鍊以入。命退。諸臣以次退出。
정조 0년
丙申八月二十三日午時。上御尊賢閣。同副承旨入侍時。同副承旨鄭元始。假注書吳泰彦。記注官金鳳顯。記事官卜台鎭。以次進伏訖。上曰。藝文提學鄭履煥。其令催促入來。命書傳敎曰。初謁陵寢矣。且楊州之民偏苦。息肩之政。不可不講。診筵已問。右相與左相相議。再明日殿座時稟處。又命書傳敎曰。京畿監司鄭光漢。豹皮一令賜給。地方官楊州牧使金光默。弓矢一部賜給。此是依例賞典。該曹當爲之。而內儲適有餘裕。以內下頒給。上曰。陵行後。御前前排。亦有施賞之事。而內儲適乏。信箭手各木二匹。巡視令旗手朱杖手等處。各木一疋。自本都監施賞。出傳敎命元始。讀各道諸人等上言。上曰。上言。多有猥濫者矣。元始曰。然矣。此事一開。則日後動駕時。必有紛紜之端矣。上命書傳敎曰。啓下上言。皆令限內回啓。命退。諸臣以次退出。
정조 0년
丙申八月二十三日未時。上御尊賢閣。兵房承旨入侍時。同副承旨鄭元始。假注書吳泰彦。記注官金鳳顯。記事官卜台鎭。以次進伏訖。上曰。漢城府戶籍。何時設坐云耶。注書知入。賤臣泰彦。承命出來。還奏曰。節目若下。則雖今日。當始爲之云矣。上曰。藥房新差掌務官待令否。兼春秋知入。鳳顯出去。還奏曰。一則待令於閤外。一則去來於都提調。一則姑未差出矣。上曰。騎馬一匹立之。命元始。讀戶籍節目及公事讀訖。元始曰。今此刑曹啓目中。罪人姓字。誤爲書塡。而其他亦多謬誤處矣。莫重奏御文字。如是誤書。難免不審之失。開坐諸堂。一倂推考。入啓之際。臣亦有不能照察之失。臣則惶恐待罪矣。上曰。承旨勿待罪。諸堂推考。可也。命退。諸臣以次退出。
정조 0년
丙申八月二十三日申時。上御尊賢閣。坐直承旨入侍時。右副承旨徐有防。假注書吳泰彦。記注官金鳳顯。記事官卜台鎭。以次進伏訖。上命書傳敎曰。此類官微人賤。行般廉恥。固難深責。而亦有知覺。則造針進上後。前此或有監造醫官紬一疋賞格。而予於今番針進上後。賞紬一節。膠擾未果。則一或提醒於中官。猶之可也。自春徂秋。屢索賞紬。斳斳不已。不知爲幾次。此與年前一醫官。終日守坐。力請點心米無異。欲知屢索之意。當該首醫拿問處之。又命書傳敎曰。內局事務。皆以提調摠察。則豈如直宿之副提調。專一句管乎。此後分事提調。依承文院例。以副提調擧行事。定式。上曰。丁丑八月九月政院日記及丁丑八月勅使日記。取入。賤臣泰彦。承命出來。竝取入。上命有防。讀日記。讀訖。上曰。明日宣敎官。以誰差出乎。注書知入。又承命出問。入奏曰。修撰金觀柱云矣。上曰。宣箋官擇差事。亦爲分付。諸臣以次退出。
정조 0년
丙申八月二十三日酉時。上御尊賢閣。同副承旨入侍時。同副承旨鄭元始。假注書吳泰彦。記注官金鳳顯。記事官卜台鎭。以次進伏訖。上命書傳敎曰。旣已罷養。放逐本鄕已久。則出沒京輦之狀。極爲無嚴。前以中官罷養人韓景會。遠地定配。令該曹待城門開。卽爲押送。上曰。注書。持標信出去。開陽門留門事。分付。上曰。臺啓。何以尙不入耶。元始對曰。聞往復於在外諸臺。今始書之云矣。上曰。有新啓乎。對曰。無新啓。而金尙福事。改其措語。屢次往復。故尙今不爲入啓云矣。上命書傳敎曰。國家之所以設置臺閣。將欲振朝廷不振之紀綱。況今臺閣之啓。不但城上所循例前啓而已。則其停其連。雖非人主之所可指揮者。名以臺啓。亦非齋日。而旣有詣臺之臺諫。更皷將下。闕門已閉。無省記留在。尙不前啓。其爲壞損臺體。虧廢紀綱。甚非細事。今日詣臺臺臣。爲先遞差。下義禁府推考。行公諸臺。不可無飭。一倂遞差。身爲該房。有此前所未有之失體。初不提稟。至於侵夜。右副承旨徐有防。亦爲遞差。又命書傳敎曰。臨殿時。承旨不可不備員。行副司直李義翊除授。牌招入直。上曰。華陽書院致祭時。左承旨李義翊進去。出傳敎上曰。多臺有闕。待明朝。政官牌招開政。出傳敎命退。諸臣以次退出。
정조 0년
都承旨洪國榮藥院直。左承旨李義翊坐。右承旨李秉鼎坐。左副承旨金鍾秀坐。右副承旨兪彦鎬坐直。同副承旨鄭元始坐直。注書二員未差。假注書柳孟養藥院直徐龍輔病吳泰彦仕直。事變假注書朴天行病。
정조 0년
景宗大王。忌辰齋戒。
정조 0년
傳于兪彦鎬曰。領敦寧留待。
정조 0년
傳于金鍾秀曰。改建堂上。頒敎後入侍。
정조 0년
傳于鄭元始曰。戶判入侍。
정조 0년
鄭元始啓曰。戶曹判書鄭弘淳。依下敎來待矣。傳曰。入侍。
정조 0년
有政。吏批。行吏曹判書李重祜牌不進。參判徐浩修進。參議未差。左承旨李義翊進。以李命植爲同義禁。具㢞爲大司憲。李敬玉爲大司諫。具修溫李弘濟爲掌令。沈基泰爲正言。李枰爲獻納。金履安爲司饔僉正。鄭喆淳爲司饔主簿。許湜爲軍資奉事。林錫喆爲長寧殿別檢。崔顯重爲莊陵別檢。朴廣源爲齊陵別檢。金觀柱爲校理。金履正爲修撰。朴宗益爲坡州牧使。恩彦君烟。今加綏德。安東縣監金相默單。降號。甕津府使單金海柱。學正單趙彦喆。學錄單崔大恒。學諭單文躍淵。兵批。兼兵曹判書具善復病。參判鄭昌聖入直進。參議柳薰病。參知洪秉纘病。左承旨李義翊進。以宋益默爲威鳳山城別將。副護軍李性默具以謙朴宗彦。副司直徐有防林鼎遠朴天衡。副司果鄭宇淳尹致一。
정조 0년
傳于鄭元始曰。儒生卽爲勸入。大司成退去。
정조 0년
洪國榮啓曰。今日新除授三司牌招時。同義禁李命植。混同牌招。事未前聞。極爲駭然。下人今方科治。而當該書牌事變假注書鄭在信。不可無從重警責。而本院請推之外。無他可施之罰。何以爲之。敢稟。傳曰。注書罷職。
정조 0년
事變假注書鄭在信罷職。代以朴天行爲假注書。
정조 0년
傳于鄭元始曰。政官催促。卽爲開政。
정조 0년
有政。吏批。行吏曹判書李重祜進。參判徐浩修牌不進。參議未差。同副承旨鄭元始進。以李魯述爲修撰。柳義養爲刑曹參議。兪彦修爲左通禮。宋煥周爲刑曹正郞。鄭魯淳爲假監役。洪直浩爲贊儀。金陽澤爲司譯都提調。宗廟都提調金華儉爲假引儀。金尙喆鄭存謙爲纂緝廳都提調。兵批。兼兵曹判書具善復病。參判鄭昌聖入直進。參議柳薰病。參知洪秉纘病。同副承旨鄭元始進。兵批啓曰。無政事稟。傳于鄭元始曰。兵批有閫帥與禁軍將闕。而以無政事爲稟入來。開政有何所難。殊涉未安。兵曹判書具善復推考。
정조 0년
以吏曹參議望單子。傳于兪彦鎬曰。留窠。
정조 0년
傳于鄭元始曰。禮房承旨入侍。
정조 0년
傳于兪彦鎬曰。華陽書院致祭。左副承旨進去。
정조 0년
又傳曰。分製講有定式。再明日處所。崇政殿爲之。
정조 0년
鄭元始。以兵批言啓曰。新除授慶尙右兵使李明運。日昨歷辭之際。所騎忽致顚蹶。仍以墜落。脚部違骨。轉動不得。時月之內。萬無登途赴任之望。累度呈狀乞遞。實病旣如是。則不可强令赴任。今姑改差。何如。傳曰。允。
정조 0년
又以兵批言啓曰。羽林衛將李長爀。素患痰癖之症。挾感添劇。旬月之內。無望供職。呈狀乞遞。實病旣如是。則宿衛領軍之任。不宜久曠。今姑改差。何如。傳曰。允。